RO
L 102/84
Jurnalul Oficial al Uniunii Europene
17.4.2023
RECOMANDAREA nr.
1/2023 A COMITETULUI MIXT ÎNFIINȚAT PRIN ACORDUL PRIVIND RETRAGEREA REGATULUI UNIT AL MARII BRITANII ȘI IRLANDEI DE NORD DIN UNIUNEA EUROPEANĂ ȘI DIN COMUNITATEA EUROPEANĂ A ENERGIEI ATOMICE din 24 martie 2023 privind supravegherea pieței și asigurarea respectării legislației [2023/820]
COMITETUL MIXT,
având în vedere Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (1) („Acordul de retragere”), în special articolul 166 alineatul (1), întrucât: (1)
Articolul 166 alineatul (3) din Acordul de retragere prevede că recomandările se fac de comun acord.
(2)
În temeiul articolului 182 din Acordul de retragere, Protocolul privind Irlanda/Irlanda de Nord (denumit în continuare „protocolul”) constituie parte integrantă a acordului menționat.
(3)
Articolul 6 alineatul (2) din protocol prevede stabilirea unor regimuri specifice pentru circulația mărfurilor în interiorul pieței interne a Regatului Unit, în concordanță cu poziția Irlandei de Nord ca parte a teritoriului vamal al Regatului Unit în conformitate cu protocolul, în cazul în care mărfurile sunt destinate consumului final sau utilizării finale în Irlanda de Nord și în cazul în care sunt instituite garanțiile necesare pentru a proteja integritatea pieței interne și a uniunii vamale a Uniunii în conformitate cu protocolul,
ADOPTĂ PREZENTA RECOMANDARE:
Articolul 1 Comitetul mixt recomandă Uniunii și Regatului Unit următoarele: În contextul mecanismelor specifice prevăzute la articolul 6 alineatul (2) din protocol, instrumentele de supraveghere a pieței și de asigurare a respectării legii ar trebui utilizate în colaborare pentru a monitoriza fluxul de mărfuri și pentru a gestiona eventualele riscuri ca mărfurile să intre ilegal în Uniune sau în Regatul Unit.
Cooperarea consolidată dintre Regatul Unit și Uniune și dintre Regatul Unit și autoritățile statelor membre, după caz, ar trebui să stea la baza acestor mecanisme printr-o activitate eficace de supraveghere a pieței și de asigurare a respectării legislației.
Acest lucru ar trebui să sprijine monitorizarea și gestionarea acordurilor respective, fără a fi necesară efectuarea de verificări sau controale la frontiera dintre Irlanda de Nord și Irlanda.
Această cooperare ar putea include schimbul de cunoștințe, schimbul de informații, colaborarea cu operatorii și, după caz, activitatea comună, în special între autoritățile din Irlanda de Nord și din statele membre relevante, pentru a combate activitățile ilegale și contrabanda, pentru a se asigura că mărfurile nu sunt introduse pe o piață care nu respectă standardele aplicabile și pentru a se asigura că activitatea de asigurare a respectării legii și de supraveghere este înscrisă printre priorități, în funcție de riscuri și de informațiile disponibile.
Autoritățile vor asigura, de asemenea, sensibilizarea întreprinderilor și a operatorilor cu privire la accesul pe piață disponibil pentru mărfurile care circulă între Irlanda de Nord și Uniune, în cazul în care mărfurile respective îndeplinesc cerințele aplicabile, în conformitate cu protocolul.
Regatul Unit și Uniunea ar trebui să acționeze în mod constructiv prin intermediul structurilor prevăzute în Acordul de retragere, inclusiv al Comitetului mixt, pentru a sprijini funcționarea eficace a noilor mecanisme, în interesul cetățenilor și al întreprinderilor din Irlanda de Nord.
(1) JO L 29, 31.1.2020, p. 7.